b'\n_START_ARTICLE_\nRevista Valors\n_START_SECTION_\nHist\xc3\xb2ria\n_START_PARAGRAPH_\nValors va apar\xc3\xa8ixer als punts de venda el 24 de desembre de 2003 amb la intenci\xc3\xb3 de ser un espai de debat i de reflexi\xc3\xb3 i d\'oferir al p\xc3\xbablic una plataforma on accedir a temes d\'actualitat tractats des del punt de vista dels valors humans. Sota la direcci\xc3\xb3 de Maria Coll i Joan Salicr\xc3\xba, la revista ofereix un seguit de monogr\xc3\xa0fics, entrevistes i articles d\'opini\xc3\xb3 al voltant de temes d\'actualitat. Segons l\'estudi de Sa\xc3\xbcl Gordillo, Valors \xc3\xa9s la novena revista catalana m\xc3\xa9s seguida a Twitter._NEWLINE_L\'any 2010 la publicaci\xc3\xb3 s\'introdu\xc3\xad a les ones radiof\xc3\xb2niques a R\xc3\xa0dio Estel en coproducci\xc3\xb3 amb l\'editorial Proteus. El setembre de 2012, Valors va iniciar l\'emissi\xc3\xb3 del programa Valors a l\'Al\xc3\xa7a a La Xarxa des de l\'emissora local Matar\xc3\xb3 R\xc3\xa0dio. Actualment, el programa s\'emet a 25 emissores de tot el territori catal\xc3\xa0 associades a La Xarxa. El programa \xc3\xa9s presentat per Queralt Flotats i el dirigeixen Maria Coll i Joan Salicr\xc3\xba, directors tamb\xc3\xa9 de la revista._NEWLINE_Coincidint amb el seu des\xc3\xa8 aniversari, Valors va arribar al n\xc3\xbamero 100 el gener de 2013. La revista Valors i l\'editorial Proteus van editar el 2013 \xc3\x88tica i \xc3\xa8xit. Converses amb valors, un llibre d\'entrevistes a personatges "de gran prestigi professional" i "persones de gran riquesa humana"._NEWLINE_El 2014, l\'Associaci\xc3\xb3 Cultural Valors junt amb l\'Ajuntament de Matar\xc3\xb3 i amb el suport de la Diputaci\xc3\xb3 de Barcelona va tirar endavant el projecte de ciutat \'Matar\xc3\xb3, ciutat de valors\', que va involucrar m\xc3\xa9s de 75 entitats de la capital del Maresme durant 365 dies, a ra\xc3\xb3 d\'un valor per mes. Des d\'abril de 2015, Valors edita tamb\xc3\xa9 el diari digital valors.org, amb informacions en la l\xc3\xadnia del que proposen la revista i el programa de r\xc3\xa0dio.'